झाको एउटा विशेषता भनेको आफू पनि नफस्ने र अरूलाई नफसाउने रहेको निकटस्थहरू बताउँछन् । उनी कानुनका छिद्र पहिल्याएर प्रक्रिया ‘मिलाउन’ खप्पिस मानिन्छन् । दूरसञ्चार आउनुअघि झा नेपाल आयल निगममा थिए । आयल निगमका अधिकांश कार्यकारी निर्देशकहरू भ्रष्टाचारको अभियोगमा जेल परेका छन् । झाअगाडिका युवराज शर्मा, मदनराज शर्मा र रामाज्ञ चतुर्वेदी भ्रष्टाचार ठहर भई जेल गए । उनीपछिका सुरेशकुमार अग्रवाल जेलमा छन् भने गोपाल खड्काले राजीनामा गर्नुपर्‍यो । तर, उनी जोगिए । “जबर्जस्ती विवादित भनेर हुन्छ ? आयल निगमबाट त म बेदाग निस्केँ,” भन्छन्, “आजसम्म कुनै त्यस्तो आरोप लागेको छैन । कन्सल्टेन्सी गरेर छोराछोरी पढाएँ, हुर्काएँ । मलाई पुग्या छ । नपुगे गाउँमा खेतीबारी छ, त्यतै जान्छु ।”
